讀孫子尚舊所寄書
作者：王十朋
朝代：宋

paragraphs: 故人之書不易得，片紙隻字皆可惜。
收拾永爲巾笥藏，縱得千金不願易。
開緘展轉時一讀，讀未能終淚橫臆。
之人門地盛衣冠，萬里家居帝王宅。
干戈繚繞飄吾鄉，傾蓋論交似疇昔。
我年初冠君猶少，握手游從忝聯璧。
金溪風月供醉吟，君唱我酬常即席。
君詩句句清且新，高壓曹劉倒元白。
我才短淺何足論，彊伴寧容小生敵。
追風駿足橫海鱗，暫困鹽車與汙澤。
掉頭一去不可尋，南北茫茫烟水隔。
往年雁字時復傳，近日詩筒杳難覓。
眼中不見故人面，紙上空懷故人迹。
人生會合能幾回，一別八年同瞬息。
我去無由君不來，尊酒相逢更何夕。